उत्तराखंड के सभी 103 निकायों में 12 अगस्त यानी कल शाम 4 बजे को एक साथ हर घर तिरंगा फहराया जाएगा। जिसमें मुख्यमंत्री पुष्कर सिंह धामी वर्चुअल जुड़कर शुभारंभ करेंगे। यह जानकारी संसदीय कार्य मंत्री डा. प्रेम चंद अग्रवाल ने दी। उन्होंने बताया कि आजादी की 75वीं वर्षगाँठ पर पूरा देश अमृत महोत्सव के रूप में मना रहा है। प्रधानमंत्री नरेंद्र मोदी ने देशभर में अपने राष्ट्र का गौरव तिरंगा झंडा फहराने का आवाहन किया है। इसी क्रम में हर घर तिरंगा अभियान को लेकर पूरे वतन के लोगों में उत्साह है। डॉ अग्रवाल ने बताया कि उत्तराखंड के सभी 103 निकायों में 12 अगस्त शाम 4:00 बजे हर घर तिरंगा फहराया जाएगा।
इस मौके पर मुख्यमंत्री पुष्कर सिंह धामी वर्चुअल रूप से हर घर तिरंगा अभियान का शुभारंभ करेंगे। नगर निगम देहरादून में वित्त व शहरी विकास मंत्री डॉक्टर प्रेमचंद अग्रवाल तिरंगा फहराएंगे। आपको बता दें कि बीते दिनों मंत्री डॉ अग्रवाल ने अपने मंत्रालय के विभागीय अधिकारियों की बैठक ली थी। इस मौके पर मंत्री डा. अग्रवाल ने 75 वर्ष पर 7,50,000 तिरंगा झंडा बांटने का लक्ष्य दिया था। जिसमें शहरी विकास विभाग के सभी 103 निकायों को पांच लाख तिरंगा झंडा फहराने का लक्ष्य दिया था।